ΓΡΑΠΤΗ ΕΡΩΤΗΣΗ E-0139/98 υποβολή: Michl Ebner (PPE) προς την Επιτροπή (30 Iανουαρίου 1998)

Θέμα: Εκστρατεία κατά του καπνίσματος

Δεδομένου ότι η Επιτροπή ενέκρινε στις 21.4.1995 απόφαση του Ευρωπαϊκού Κοινοβουλίου και του Συμβουλίου για ένα πρόγραμμα δράσης 1995-1999 για την καταπολέμηση του καρκίνου, στην οποία το κάπνισμα κατονομάζεται ως ο σημαντικότερος παράγοντας κινδύνου για καρκινοπάθειες και στην οποία ζητείται η καταπολέμηση του καπνίσματος στο πλαίσιο της αντιμετώπισης του καρκίνου,

δεδομένου ότι πρόσφατες πληροφορίες συνδέουν με τον τρόπο ζωής μεγάλο ποσοστό περιπτώσεων καρκίνου και θανάτων που προκαλούνται από την ασθένεια αυτή και καταδεικνύουν ότι 30% των περιπτώσεων οφείλονται σε κατανάλωση καπνού, παρόλο που ο κανονισμός αριθ. 2075/92 με θέμα την ΚΟΑ του ακατέργαστου καπνού προβλέπει την ίδρυση κοινοτικού ταμείου για την έρευνα και την ενημέρωση σχετικά με τον καπνό, παρόλ' αυτά το κάπνισμα παραμένει η κυριότερη αποφευκτή αιτία θανάτου στην Ένωση,

δεδομένου ότι σύμφωνα με τη Συνθήκη της Ευρωπαϊκής Ένωσης, η προστασία της υγείας αποτελεί τμήμα όλων των λοιπών πολιτικών της Κοινότητας, συμπεριλαμβανομένης της κοινής αγροτικής πολιτικής,

δεδομένου ότι οι δαπάνες για τη στήριξη της αγοράς του καπνού παραμένουν στο επίπεδο των 817 εκατ. Ecu, ερωτώ

1. Εάν η Επιτροπή προτείνει στο Συμβούλιο και το Κοινοβούλιο την κατάργηση των μέτρων στήριξης για τον ακατέργαστο καπνό και εάν προτείνει τη χρησιμοποίηση των πόρων αυτών για προληπτικά μέτρα στον τομέα της υγείας.

2. Εάν η Επιτροπή δεν θεωρεί ότι τα προϊόντα καπνού πρέπει να υποβληθούν σε έναν νέο μεγάλο φόρο του οποίου το προϊόν θα χρησιμοποιηθεί για την έρευνα στον τομέα του καρκίνου. Το μέτρο αυτό θα έπρεπε να αντιμετωπισθεί εν μέρει και ως αποζημίωση για τη μεγάλη ζημία που προκαλεί στη δημόσια οικονομία η κατανάλωση καπνού. Εξάλλου, ένα τέτοιο μέτρο συνάδει και με την προτεινόμενη από το Κοινοβούλιο πραγματική αύξηση της τιμής του καπνού, καθώς και με την προτεινόμενη θέσπιση ελαχίστου ορίου για τους φόρους στον καπνό στο πλαίσιο της εναρμόνισής τους. Όπως αναγνώρισε το Κοινοβούλιο, η τιμή μπορεί να έχει μεγάλη επίδραση στην κατανάλωση του καπνού και αποτελεί σημαντικό εργαλείο της πολιτικής για τον περιορισμό της κατανάλωσης αυτής.

3. Ποιά μέτρα προβλέπονται για την καταπολέμηση των αιτιών του καρκίνου και ποιά σχέδια δρομολογούνται για την ενθάρρυνση της αποχής από το κάπνισμα στο πλαίσιο της εκστρατείας κατά του καρκίνου;

Απάντηση του κ. Flynn εξ ονόματος της Επιτροπής (1 Απριλίου 1998)

1. Στις 22 Ιανουαρίου 1998 η Επιτροπή ενέκρινε πρόταση μεταρρύθμισης της κοινής οργάνωσης της αγοράς στον τομέα του ακατέργαστου καπνού ((COM(98)19 τελικό. )). Το κείμενο αυτό διαβιβάστηκε στο Κοινοβούλιο και στο Συμβούλιο.

Σε συμφωνία με την έκθεση που παρουσιάστηκε στις αρχές του 1997 και της οποίας τα συμπεράσματα έτυχαν ευνοϊκής υποδοχής από το Συμβούλιο καθώς και από το Κοινοβούλιο, η Επιτροπή προτείνει, στο κείμενό της που εγκρίθηκε τον Ιανουάριο του 1998, τη συνέχιση της κοινοτικής υποστήριξης για την καλλιέργεια του καπνού και την τροποποίηση εις βάθος της λειτουργίας του συστήματος με σκοπό την ενίσχυση της ποιότητας. Η Επιτροπή προτείνει επίσης να ληφθούν περισσότερο υπόψη οι επιταγές της δημόσιας υγείας και του περιβάλλοντος. Η Επιτροπή υπογραμμίζει ότι, για το σκοπό αυτό, προτείνει το διπλασιασμό του προϋπολογισμού του κοινοτικού ταμείου έρευνας και ενημέρωσης στον τομέα του καπνού.

2. Είναι αληθές ότι οι τιμές μπορούν να έχουν κάποια επίδραση στην κατανάλωση του καπνού. Ωστόσο, αποφασίζοντας να εγκρίνει ένα σύστημα ελάχιστων συντελεστών φόρου για τα προϊόντα καπνού στην εσωτερική αγορά, το Συμβούλιο έλαβε απόφαση υπέρ ενός συστήματος ελεύθερης διαμόρφωσης των τιμών για τα προϊόντα αυτά.

Πράγματι, σύμφωνα με την οδηγία του Συμβουλίου 95/59/ΕΚ της 27ης Νοεμβρίου 1995 περί των φόρων, πλην των φόρων κύκλου εργασιών, οι οποίοι επιβαρύνουν την κατανάλωση των επεξεργασιών καπνών ((ΕΕ L 291 της 6.12.1995. )), οι παραγωγοί είναι ελεύθεροι να καθορίσουν μέγιστες τιμές λιανικής για κάθε ένα από τα προϊόντα τους για κάθε κράτος μέλος στο οποίο θα κυκλοφορήσουν προς κατανάλωση. Οι αρχές είναι ελεύθερες να καθορίσουν τα ποσοστά έμμεσων φόρων, υπό την προϋπόθεση ότι σέβονται τα ελάχιστα ποσοστά που ορίζονται σχετικά με τα προϊόντα καπνού στην οδηγία 92/79/ΕΟΚ του Συμβουλίου της 19ης Οκτωβρίου 1992 για την προσέγγιση των φόρων στα τσιγάρα και στην οδηγία 92/80/ΕΟΚ του Συμβουλίου της 19ης Οκτωβρίου 1992 για την προσέγγιση των φόρων στα βιομηχανοποιημένα καπνά εκτός των τσιγάρων ((ΕΕ L 316 της 31.10.1992. )). Συνεπώς, αποτελεί αρμοδιότητα των κρατών μελών να λάβουν υπόψη τη συγκεκριμένη κατάσταση στη χώρα τους, τα ζητήματα υγείας και άλλους παράγοντες, όπως π.χ. η απάτη, κατά τον καθορισμό των ποσοστών τους.

Επί του παρόντος, η Επιτροπή δεν προτίθεται να υποβάλει προτάσεις για πρόσθετους φόρους στα προϊόντα του καπνού. Ωστόσο, τα κράτη μέλη είναι ελεύθερα να επιβάλουν άλλους έμμεσους φόρους στα προϊόντα καπνού για ειδικούς σκοπούς, υπό την προϋπόθεση ότι αυτές οι φορολογικές επιβαρύνσεις τηρούν τους κανόνες φορολόγησης που ισχύουν για τις ανάγκες των ειδικών φόρων κατανάλωσης και του φόρου προστιθέμενης αξίας για τον καθορισμό της φορολογικής βάσης, τον υπολογισμό, το απαιτητό και τον έλεγχο του φόρου.

3. Οι κοινοτικές ενέργειες για την καταπολέμηση του καρκίνου παρατίθενται στο πρόγραμμα «Η Ευρώπη κατά του Καρκίνου», στο οποίο περιλαμβάνονται πρωτοβουλίες για την ενημέρωση και την εκπαίδευση του κοινού σχετικά με τους κινδύνους του καπνίσματος. Στα πλαίσια του προγράμματος αυτού χρηματοδοτήθηκε μια σειρά σχεδίων πρόληψης. Τα λεπτομερή στοιχεία των σχεδίων αυτών, που χρηματοδοτήθηκαν το 1996 και το 1997, αποστέλλονται απευθείας στον αξιότιμο βουλευτή και στη Γραμματεία του Κοινοβουλίου, μαζί με στοιχεία των σχεδίων ενημέρωσης που χρηματοδοτήθηκαν από το κοινοτικό ταμείο έρευνας και ενημέρωσης στον τομέα του καπνού.